# Opnåede erfaringer (Alle)

På trods af at gruppen ikke har formået at levere et færdigt produkt, har gruppen gjort sig  mange erfaringer til fremtidig brug. Disse erfaringer omfatter bl.a. samarbejdsaftalen som har efterladt for stor risiko for fortolkning. Dette giver risiko for misforståelser, hvilket har resulteret i at der er blevet brugt for meget tid på at diskutere betydningen af indholdet. Dette kunne have været undgået ved at udfærdige en samarbejdsaftale, der ikke efterlader mulighed for fortolkning.

Dette sammenholdt med en for løs mødestruktur i løbet af projektet har været årsag til at den planlagte tidsplan på ingen måde har været overholdt. Fremadrettet vil det være en god ide at starte ud med væsentligt flere møder end et ugentligt møde, og så i løbet af forløbet justere antallet af møder i forhold til den på tidspunktet eksisterende arbejdsbyrde.

Ud over problemerne med samarbejdsaftalen og de få møder har vores ledelsesstruktur ikke fungeret. Vi startede ud med en projektleder, hvilket resulterede i at der opstod en manglende struktur i forløbet, da det var umuligt for en person at bevare overblikket over hele projektet. Derfor reviderede vi i løbet af projektet ledelsesformen med opdeling i tre grupper med separat ledelse, der skulle samarbejde mellem hinanden. Denne opdeling havde både positive og negative resultater, da kommunikationen grupperne imellem ikke fungerede optimalt. På den positive side blev der arbejdet mere effektivt efter opdelingen, men på den anden side opstod der igen misforståelser i forhold til arbejdet grupperne imellem. Her skal der en leder med et samlet overblik ind over til at organisere fordelingen af arbejdet mellem grupperne og løbende omorganisere arbejdsfordelingen, når behovet opstår. Dette vil give grupperne ro til at fokusere på de enkelte arbejdsopgaver. Der vil så ved hjælp af 2-3 ugentlige møder kunne opsummeres hvordan arbejdet er skredet frem, og derved bevares en sammenhæng mellem gruppernes arbejde.

Til organisering af arbejdet er der brugt Slack som platform med integration af Google Calendar samt Github. Dette har virket rigtig godt for gruppen og vil højst sandsynligt blive brugt igen i et fremtidigt arbejde.

I forbindelse med brugen af Github til versionskontrol og håndtering af dokumenter er det meget vigtigt at der bliver fastlagt en ensartet filstruktur, og at commit beskeder beskriver hvad der er udført af arbejde. En mulig forbedring i brugen af github kan være at benytte bugtrackeren til at håndtere milestones og arbejdsopgaver, hvilket kan give et hurtigt overblik over hvem der arbejder med hvad.

Vi har været gode til at holde en god gruppe dynamik, hvilket har givet en god uformel tone gruppemedlemmerne imellem.